**МОТИВИ**

към проект на Наредба

за отмяна на Наредба № 40 от 7 януари 2008 г. за категориите данни и реда, по който се съхраняват и предоставят от предприятията, предоставящи обществени електронни съобщителни мрежи и/или услуги, за нуждите на националната сигурност и за разкриване на престъпления (Обн. ДВ, бр. 9 от 2008 г., изм. ДВ, бр.108 от 2008 г.)

**1. Причини, които налагат приемането на акта.**

Наредба № 40 от 7 януари 2008 г. за категориите данни и реда, по който се съхраняват и предоставят от предприятията, предоставящи обществени електронни съобщителни мрежи и/или услуги, за нуждите на националната сигурност и за разкриване на престъпления е издадена от министъра на вътрешните работи и председателя на Държавна агенция за информационни технологии и съобщения на основание чл. 251, ал. 2 на Закона за електронните съобщения (в редакцията към ДВ. бр.41 от 22 Май 2007 г.)

С измененията и допълненията на ЗЕС (ДВ, бр. 17 от 2009 г.) е променена разпоредбата на чл. 251 като отпада правното основание за издаването на подзаконов нормативен акт - наредба с посоченото предметно съдържание.

С Постановление № 232 на Министерския съвет от 2009 г. е закрита Държавната агенция за информационни технологии и съобщения, като дейността, имуществото, архивът, правата и задълженията на Държавната агенция за информационни технологии и съобщения, свързани с подпомагането на министъра на транспорта, информационните технологии и съобщенията при осъществяване на политиката в съобщенията, информационните технологии и информационното общество, преминават към Министерството на транспорта, информационните технологии и съобщенията.

Уредбата в ЗЕС на съхранението и използването на трафични данни за целите на правоприлагането претърпява последващи помени (ДВ, бр. 17 от 2010 г., бр. 24 от 2015 г., бр. 97 от 2016 г., бр.7 от 2018 г и бр. 28 от 2020 г.), които отразяват развитието на законодателството на ЕС в областта, както и юриспруденцията на Съда на ЕС (Решение на СЕС по дело С-293/12 Digital Rights Ireland ) и решенията на българския Конституционен съд - Решение № 2 от 2015 г. по к.д. № 8/2014 г.

Относимата регламентация на категориите данни, които могат да съхраняват предприятията, предоставящи обществени електронни съобщителни мрежи и/или услуги, потребителите на такива данни за нуждите на националната сигурност и за предотвратяване, разкриване и разследване на тежки престъпления, редът за достъп до трафичните данните за тези цели, както и надзорът от страна на Комисията за защита на личните данни и контролът и наблюдението на процедурите по разрешаване и осъществяване на достъп до данните от специалната парламентарна комисия, се съдържа на законово ниво в действащия ЗЕС.

Законът не съдържа делегация за детайлизирането на уредбата на посочените въпроси с подзаконов нормативен акт.

За постигане на правна сигурност, яснота и предвидимост на правната уредба, чл 11, ал. 3 от Закона за нормативните актове изисква отмяната на нормативен акт да се извърши с изрична разпоредба на отменящ акт. Поради това се предлага изричната отмяна на наредбата.

Предвид, че материята, обхваната от наредбата, е преуредена на ниво закон няма необходимост от издаване на аналогичен нов акт.

2. Цели, които се поставят:

С предлагания проект на Наредба за отмяна на Наредба № 40 от 7 януари 2008 г. за категориите данни и реда, по който се съхраняват и предоставят от предприятията, предоставящи обществени електронни съобщителни мрежи и/или услуги, за нуждите на националната сигурност и за разкриване на престъпления се цели постигане на съответствие със съществуващата нормативна уредба.

**3. Финансови и други средства, необходими за прилагането на новата наредба**

Отмяната на Наредба № 40 от 7 януари 2008 г. за категориите данни и реда, по който се съхраняват и предоставят от предприятията, предоставящи обществени електронни съобщителни мрежи и/или услуги, за нуждите на националната сигурност и за разкриване на престъпления не оказва въздействие върху държавния бюджет и не води до необходимост от допълнителни финансови и други средства за Министерството на вътрешните работи или други ведомства.

**4. Очаквани резултати от прилагането**

Като резултат от предложената изрична отмяна на Наредба № 40 от 7 януари 2008 г. за категориите данни и реда, по който се съхраняват и предоставят от предприятията, предоставящи обществени електронни съобщителни мрежи и/или услуги, за нуждите на националната сигурност и за разкриване на престъпления се очаква да се постигне съответствие с установените от Закона за нормативните актове принципи за правна сигурност, яснота и предвидимост на правната уредба.

**5. Анализ за съответствие с правото на Европейския съюз**

С проекта на Наредба за отмяна на Наредба № 40 от 7 януари 2008 г. за категориите данни и реда, по който се съхраняват и предоставят от предприятията, предоставящи обществени електронни съобщителни мрежи и/или услуги, за нуждите на националната сигурност и за разкриване на престъпления не се въвеждат изисквания, произтичащи от актове на Европейския съюз, поради което не се прилага справка за съответствие с правото на Европейския съюз.